સ્ટાર પ્લસ પર આવતી સિરિયલ ‘યે હૈં મોહબ્બતેં’માં પીહુનું પાત્ર ભજવતી આઠ વર્ષની રુહાનિકા ધવનને ‘ઝલક દિખલા જા’ની નવમી સીઝન માટે ઑફર કરવામાં આવી હતી, પરંતુ હરીફ ચૅનલે તેને આ શોની ઑફર કરતાં ‘યે હૈં મોહબ્બતેં’માં તેના પાત્રને વધુ મહત્વ આપવામાં આવી રહ્યું છે. આ સિરિયલમાં સાત વર્ષનો જમ્પ લેવામાં આવ્યો એને પગલે પીહુના પાત્રને વધુ મહત્વ આપવામાં નહોતું આવી રહ્યું, પરંતુ જેવી તેને ‘ઝલક દિખલા જા’ની ઑફર કરવામાં આવી કે સિરિયલની સ્ટોરીમાં બદલાવ કરી તેને વધુ મહત્વ આપવામાં આવી રહ્યું છે. પીહુ આ શોમાં છેલ્લાં ત્રણ વર્ષથી છે અને તેણે ચૅનલ સાથે કૉન્ટ્રૅક્ટ કર્યો હોવાથી તેના માટે આ શો છોડવાનું થોડું મુશ્કેલ પણ છે. રુહાનિકાને ‘ઝલક દિખલા જા’માં વાઇલ્ડ કાર્ડ એન્ટ્રી માટે ઑફર કરવામાં આવી હતી, પરંતુ તેનાં મમ્મી-પપ્પા આ ઑફરથી ખુશ નહોતાં. તેઓ રુહાનિકાને આ શોની મુખ્ય સ્પર્ધક તરીકે જોવા માગતાં હતાં. રુહાનિકાની મમ્મી ડોલી આ વિશે કહે છે, ‘અમારો ‘ઝલક દિખલા જા’ માટે સંપર્ક કરવામાં આવ્યો હતો, અમે આ ઑફરમાં રસ પણ દાખવ્યો હતો. જોકે ત્યાર બાદ અમને ખબર પડી હતી કે આ શો માટે અમને બીજી ઑફર કરવામાં આવી રહી છે તેથી અમે એ શો કરવાનું માડી વાળ્યું હતું. એ સાચી વાત છે કે અમે ‘યે હૈં મોહબ્બતેં’ સાથે કૉન્ટ્રૅક્ટ કર્યો છે, પરંતુ ચૅનલ અમારી સાથે ખૂબ જ સારી રીતે વર્તાવ કરી રહી છે. જ્યાં સુધી સિરિયલની સ્ટોરીનો સવાલ છે ત્યાં સુધી અમે મહિનામાં ચોક્કસ દિવસ માટે જ શૂટિંગ કરી રહ્યાં છીએ, જેથી તેના પાત્રને યોગ્ય ન્યાય મળી રહે.’